**AFIRIKA**

1. MBEGU YA UHASIDI

2. UDHAIFU WA UPEO

3. PALIZI YA UNAFIKI

4. ULEVI WA SIFA

5. KIRUSI CHA DHARAU

6. UWEKEZAJI

7. MGODI, SI CHEMBA

AFIRIKA ni karai la mkaango wa maneno mawili yaliyodhamirika kuibua tafsiri mpya yenye dhumuni la ujenzi thabiti wa fikra za Mwafrika.

Kunako neno GHAFIRIKA kuna neno AFIRIKA na kunako neno AFRIKA kuna muito wa neno AFIRIKA katika usemaji wa tamathali za lugha ya mkazo wa maneno.

Kutokana na ukungu mweusi unaotukia machweoni mpaka tamatini mawioni ndani ya bara la Afrika na kuchagiza maambukizi makubwa ya upofu wa fikra na udumavu wa utambuzi ndipo ukunga utuleteapo zao la ughafiri ndani ya AFRIKA.

Ndani ya msitu kulikochimbwa hazina ya laana ya kuiathiri AFRIKA na kuuibua UAFIRIKA ndicho chanzo cha kalamu hii kushika hatamu kuuzungumzia uozo ili masalia mema yawe dawa katika kuuzuia uozo kuenea zaidi.

Tafasiri imelenga kukumbusha ukuu na utukufu wa Bara la Afrika.

NAREJEA AFRIKA

MBEGU YA UHASIDI

Pahala pangu sio pabaya na sio peusi kabisa, ni kweli pana dhiki na ukungu wa maarifa lakini ni ardhi iliyotukuka. Afrika ni nyumbani kwasababu Afrika ni nyumbani daima.

Ni wazi ya kwamba Afrika "Hakuna matata," naam! namaanisha hakuna matata popote pale Afrika.

Matata haya sio vita iliyomo ndani mwa bara langu katika baadhi ya mataifa Afrika, namaanisha hakuna matata nafsini mwa Mwafrika.

Mashariki ndio ua la uzao wangu, natoka ndani ya Tanganyika. Natoka kunako maghala ya kuhifadhia njaa katika ardhi ya wakulima weledi. Natokea Tanzania ardhi iliyotubeba panya wengi tunaoshindwa kulichimba shimo.

Kwa ufupi sana naomba tuambizane kwamba;-

"Jalala linalokupa kinyaa, ndiyo hoteli inayomshibisha mwehu."

Natamani waafrika tulijue hilo ili tutembee kifua mbele popote duniani.

Turingie kwetu pindi tunapoambiwa Afrika daima ni njaa, Afrika daima ni vita, Afrika daima ni ufukara yaani tujivunie kwetu kila tunapoandikwa kwamba Afrika daima ni wajinga.

Naipenda Afrika ndio maana naitukuza, nauchukia Uafirika kwasababu unanidumaza.

Karibu Afirika pahala ambapo wenyeji wengi ni wapanzi na wapalizi, wapanzi wakubwa na wapalizi wa mbegu ya uhasidi ili kuutukuza ujinga.

 UDHAIFU WA UPEO

Kama baadhi yetu sisi wenyewe tunawachekea ndugu zetu waliotingwa kuuza dawa za kurefusha, kunenepesha na kukuza maumbile hadharani kila pahala kama sehemu ya kuutukuza uzinzi. Sidhani kama kuna mtu anapaswa kuja kutukumbusha kwamba kuchotea maji kwenye tenga kunagharimu hasara sawia na kuchemsha mawe kwenye gesi. Kujifanya hatufanyi kutapelekea tuimarishe maadili lakini kuacha viashiria vya ufanyaji wetu vizagazwe hadharani ni kuwaaminisha wanaopaswa kutuamini kwamba sisi ni waendekeza ujinga daima.

Ngoja tusemezane kwa kina kwanini ujinga hujipambanua na kuathiri jamii kwa kiasi kikubwa pindi unapoanikwa na kuabudiwa;-

Ni kweli sisi ni waafrika na tunapaswa kuringia ubantu wetu lakini kuwachekea wanawake wetu wanaoringia ubantu kwenye ukubwa wa makalio yao na si upana wa fikra zao katika kuheshimu misingi ya kujisitiri ni kuufuga ukoma. Itoshe kuchochewa na maendeleo ya wengine katika kujituma kwetu na sio kuvurugwa na kufilisiwa na ndugu zetu wenye kuanika hadharani vinavyopaswa kusitiriwa.

Bado najiuliza ni lini tutakaa chini kulitafuta joto la kuziyeyusha akili zetu ili tujue kwamba matatizo ya Afrika humalizwa kiafrika na si kuiga mbinu za ng'ambo.

Ujinga unagharimu kuliko ajali ya ndege, Afirika ni kama kikundi cha kina mama kinachoendeshwa kwa katiba ya watoto; Subiri!! Kumbuka nimesema Afirika.

Ikiwa tunahitaji suluhu na kuzitoa akili zetu katika jokofu ili tuzitumie ni lazima tukubali kwamba ni heri kuutukana mto ili ujue kama una mamba ili usiwatukane wakati wa kuvuka.

Hilo linawezekana ikiwa AFIRIKA yangu ujinga utaacha kuuzwa kwenye maduka ya vito vya thamani na ukweli hautafichwa ili uoze.

Nasema hilo litawezekana ikiwa AFIRIKA yangu itakubali kuitumia Afrika katika kuijenga Afrika ya kesho.

Kama sitakua mwenye nidhamu ya utovu basi utovu wangu wa nidhamu unaniambia kwamba;-

"Kufikiria kwa kina, inategemeana sana na kina cha unachokifikiria."

 Yaani namaanisha ili tufikirie kufika mbali ni lazima tufike mbali katika kufikiri.

Kweli maradhi ni hatari na yanaua, magonjwa ya mlipuko ni balaa sugu chini ya jua, lakini maradhi ya ujinga ni mateso zaidi ya mwili unaoungua.

Hakuna uchafu mbaya na unaonuka kama akili mbovu.

Hebu chukulia mfano wa yule kijana mwenye kiduku na suruali ya kuchanika aliyefariki jana kwasababu ya kukimbiza bodaboda na hakuna alichokuwa anakiwahi. Hivi ni kweli ajali haina kinga au mara nyingine kinga ya ajali ni kuukataa ujinga?

Nadhani tafasiri pana ya akili mbovu ni kunywea supu kwenye mvua na kumlaumu mpishi kwanini amezidisha maji.

Naongelea udhaifu wa upeo ndani ya fikra dumavu za AFIRIKA YANGU.

Sio kwamba sisi ndio tunakosea sana kuliko wengine, la hasha! ukweli ni kwamba hatupatii kabisa yaani tumeamua kuyafanya makosa kama sehemu ya maisha yetu ya kila siku.

Nina muda mrefu tangu nizaliwe barani Afrika yaani ni jumla ya miaka 27 mpaka leo ninapokiandika kipengele hiki.

Nauita muda mrefu kwasababu ni mara 500 zaidi ya umri wa maisha yote ya nzi hapa duniani.

Achilia mbali niliyoyasikia nimeyaona mengi pia yasiyofaa kwa ajili ya ujenzi wa bara letu.

Afrika ni bara langu na Afirika ni nyumbani pangu, nimezaliwa hapa na nipo tayari kuzikwa popote ndani ya bara langu hata kama nikiuawa na mwili wangu ukatupwa baharini.

Naamini itakuwa ni bahari iliyoligusa bara la Afrika na mwili wangu utaelea kuzitafuta fukwe za makazi ya ndugu zangu ili nirejee pahala nilipoizika nadhiri ya utu wangu.

MGODI, SI CHEMBA

Tofauti iliyopo kati ya kudharau unachokiona, kudharau unavyojiona na kuona unachokidharau ni namna tu ulivyoamua kuona.

Daima usimshtue mjinga pindi anapocheka na kioo, muache amfurahie swahiba wake. Maana kumlisha anayetema ni sawa na kumwagilia bustani kwenye mvua.

Usimkumbushe kujenga, mhandisi wa maghorofa aliyepanga.

Usimnyang'anye mkeka fundi vitanda, mpepee aendelee kulala tu.

Daima mwafrika mpe kitabu lakini mwafirika mwache aendelee kujipa tabu, Kwasababu ni heri anayejua kufanya kuliko anayejifanya anajua.

Mwenye hekima tunda jema hulifuata mtini, lakini mpumbavu huambulia matunda mabichi kwa kutikisa mti.

Afirika si bara, ni ghala la kuvundikia wajinga ili wakiiva wanyonywe.

Naomba nikudokezee hadithi fupi niliyowahi kusoma darasani halafu unielewe kwanini ardhi iliyotukuka naiita Afrika, na pahala pa uchafu na udumavu napaita Afirika.

Enzi za ujana wangu mteke nilikuwako shule ya upili huko makazi ya kitovu changu Lilinga (Iringa). Shule yangu iliitwa Sekondari ya Kihesa.

Siku moja mwalimu wa historia aliingia darasani kufundisha nadharia ya Charles Darwin. Aliifundisha kwa weledi nadharia ile iliyojaa tafiti tata za kisayansi. Jinsi mwalimu alivyokuwa mchache wa maarifa mwishoni akatutuma tukauthibitishe ukweli juu nadharia pindi tunapooga.

Alidai tuguse mwisho wa mstari wa mgongo tutagundua kwamba kuna shina la mkia lililosalia pindi tulipobadilika kutokea kwenye unyani. Tatizo langu lilianzia kwake yeye aliyepaswa kutuongoza kujiamini akaishia kutudhoofisha kwa kutuaminisha kwamba kweli tulitokana na nyani.

Sina tatizo na historia lakini somo lake ndilo lanitia shaka ndio maana mpaka kesho sijui kwanini nilifaulu zaidi kiswahili?

Tatizo ni kwamba akili zetu zimeathiriwa na vingi vya kutungwa na mbaya zaidi zimeharibiwa tangu tukiwa watoto wadogo

Hatujioni kama tuna thamani kwasababu tumeamua kujichukulia kama majitaka ya ndani ya chemba na sio madini yaliyomo mgodini. Hatutaki kujichukulia wa thamani mithili ya dhahabu tuliyobarikiwa, hatuuoni mng'ao wa rangi yetu kama almasi kwasababu ya kuiishi nadharia ya nyani mioyoni mwetu.

Hatuuoni uthubutu wetu ukifika mbali kwasababu ya kukubali kwamba sisi ni wa tabaka la kubaguliwa. Tunajiona mafukara wa kutupwa kama wanavyosema, tumekubali sisi ni wapumbavu kama wanavyotuita. Tunaitikia matakwa ya tabiri za vifo juu yetu kwasababu ya ujinga akilini mwetu.

Hatutaki kubisha kwasababu tunajiona bado hatujakomaa, tumegoma kufungua kinywa kwasababu ya kuipepea misaada. Hatujioni watakatifu ilihali tunaishi juu ya ardhi iliyotukuka. Tunajiona nzi juu ya kinyesi, tunanyenyekea pahala pa kukemea.

Laiti tungalijua kwamba gari nyeusi ndiyo gari ya thamani zaidi katika mauzo ya magari tusingepoteza muda kujifananisha na matairi. Kuna nyakati naona ana afadhali nyani alaye kitimoto kuliko nguruwe anayewala wanawe. Daima ubora haujengwi kwa mashaka, na imani haitetereshwi na kejeli. Adui asiye na mto hana mamlaka ya kukuzuia usivuke ng'ambo.

Kuwa na ngozi nyeusi ni mosi kuijua thamani yake ni jambo jingine. Thamani ya mtu daima hujificha katika akili yake na sio namna anavyoonekana.

Tumelemazwa na dharau ndio maana weusi wetu tunauona ulemavu, tunajikataa na kujiona hatuna thamani. Tumekuwa wapumbavu na tumekengeuka, tunaukataa utukufu kwasababu ya vicheko vya ughafiri. Kinachotudharaulisha sio namna tunavyoonekana bali ni namna tunavyojiona.

Afrika yetu ni mgodi na sisi ndiyo madini yenyewe, lakini kwa sasa tumeamua kuwa Afirika kwa kuukumbatia ujinga. Tumeisaliti Afrika, tumeikana na tunaidharau Afrika yetu.

Tunavimbiana kwasababu ya usasa na ubatili wa kujifananisha na watu wa ng'ambo. Hatutaki kuwa msaada kwa ndugu zetu wasio na elimu badala yake tunabaki kujisifu na vyeti vya elimu ya juu tulivyovipata ng'ambo.

Tumetoka mgodini na kuweka makazi chembani, hatujioni madini ya thamani kama awali. chembani tumekuwa vinyesi, tunanuka ujinga, uzinzi na imani duni, tumeziacha juhudi na ujasiri na kukimbilia maneno matupu. Tunaamini imani pekee ndiyo itatenda ndio maana tunazipenda dini zaidi kuliko Mungu.

Tumekuwa wajinga wa daraja la tatu A, tumetunukiwa sifa na kupokwa vya maana. Tumeamua kuuvumilia upumbavu wa wanasiasa wetu ili tuendelee kuimba maisha magumu. Hatupo kwenye soko la dunia la vito vya thamani tupo ndani ya gunia kama viazi. Hatuna uwezo tena wa kupenda vyetu pasi na kulinganisha na vya wenzetu. Tunajiona kenge kwasababu ya kujilinganisha kwenye kila kitu. Hatufikirii juu ya muda uliowekezwa mpaka hao ndugu zetu wakafikia hapo walipofikia, bado kila uchwao tunajilinganisha na kujipa kasoro.

Mungu alitufanya kisiwa chake, sisi tukafugia nguruwe. Nguruwe akala kila kitu mwishowe akarejea ilipo asili yake. Bado tunafuga nguruwe mioyoni mwetu ndio maana hatuoni aibu kusema bayana kwamba baada ya Mungu ni mzungu.

Tunautukuza upumbavu na kuuenzi uoga.

Tunatembea kama wao

Tunavaa kama wao

Tunaongea kama wao

Tunatumia vitu vyao

Tunaziamini akili zao

Tunaona kwao ni bora kuliko kwetu.

Hatutaki vya kwetu na hatuamini kama peke'etu tunaweza. Tumejirandanisha na kujibalaguza mwishowe tumepewa maradhi ili dawa tununue kwao. Wanatamani kutumaliza kwasababu hatuuoneshi ulimwengu tija yetu. Hawaoni umuhimu wetu kuendelea kuwako duniani kwasababu hata sisi wenyewe tunajiua makusudi kwa ujinga.

Tunaufanya uzinzi kama ibada ndio maana akili zetu zimekuwa dumavu. Hatuamini kupitia sauti za wenzetu, mapambano ya wenzetu, historia zetu na asili zetu.

Afrika ni mgodi na wala sio chemba kama ambavyo watubaki wanatuchukulia.

Chemba ni Afirika hii ya maboksi tunayoing'ang'ania. Afirika hii inayonuka laana. Afirika iliyojaa uchawi, wizi na unafiki. Afirika yenye maigizo mengi kuliko uhalisia. Afirika ya mabavu yenye watawala wanaotumia nguvu kubwa kuliko akili. Afirika iliyozawadiwa vita, njaa na maradhi. Afirika inafukia akili nyingi kubwa chembani, kwasababu ya kuogopa mapinduzi na mabadiliko. Afirika inawataka wazee wasiopinga lolote na wazee wenye muonekano wa ujana kwenye soni zao. Afirika haitaki kusemwa wala kufundishwa namna ya kutambaa vizuri ndio maana bado inashindwa kutembea kwa miguu. Afirika ina vingi lakini bado haiamini kwamba inaweza kuzalisha.

Tufike wasaa tuiuze Afirika hata kwa bei ya hasara ili tusalie na Afrika yetu inayopaswa kujengwa na sisi wenyewe. Tutoke jela ya usasa na utumwa wa utandawazi.

Tunapoteza muda mwingi kuing'ang'aniza Afrika kuwa kama ulaya kitu ambacho ni palizi ya fikra za kitumwa. Ni utumwa na usaliti kuchimba shimo la choo pahala penye dhahabu. Afrika ni Afrika na ndiyo maana inapaswa kuwa Afrika wala sio kitovu cha mlinganyo na kuwafanya waliotutawala watutawale kwa kila kitu. Afrika tukiipenda kwa dhati itatuonesha vingi kuliko kuendelea kuitenga kwasababu ya tamaa za fedha. Wenye jukumu la kuiboresha Afrika sio vijana wala wasomi ni kila mwafrika anayeijua thamani yake. Afrika ni yetu na hazina bora ya vizazi vyetu. Afrika ni msingi wa uhakika wa kesho yetu, haijalishi tutaizunguka dunia kiasi gani lakini Afrika ndio pahala panauhitaji mchango wetu. Matokeo yoyote ya mabadiliko daima huwa yanahitaji uvumilivu na imani. Afrika ni petu na jukumu la mabadiliko na ujenzi wetu ni letu daima. Afrika tuelimike na turejee kwenye maandishi, tuisome jana na tujifunze kupitia makosa, tuisome ili tuiandae kesho. Afrika haijengwi kwa uchu na matakwa ya watu wachache isipokuwa ni kwa hasira za kuchoka kudharauliwa na kutawaliwa na wapumbavu. Kuijenga Afrika ni thawabu kwetu na tija pana kwa vizazi.

Akili ni hazina inayozaa tija na maarifa ni tunu imulikayo mustakabali wetu. Afirika imejaa mizoga isiyojua faida ya kutumia akili lakini Afrika yangu hakuna mtu asiye na akili ila tumeamua kuzikalia akili zetu. Hatutaki kutumia akili zetu halisi za kuzaliwa nazo. hatupo tayari kuamini kwamba na sisi ni bara na taifa teule. tunajiona mbwa kwasababu ya kukubali kuyumbishwa na mirunzi mingi.

TUNAJIZIKA CHEMBANI

Kujiona kwetu uchafu na takataka ndiko kunakopelekea tuendelee kujifukia kila siku kwasababu ya kuaminishwa katika nadharia za udumavu.

Hatuutaki umoja wa kutusogeza kwa pamoja ili tufike haraka tunapenda utengano unaotufanya tujivute kila siku. Tumelowea ujuaji hali inayopelekea tujione zaidi kuliko kupigana kuonesha kile ambacho kinaweza kuwa na msaada kwa wengine.

Hatuamini nje ya vyeti tunavyotunukiwa katika mfumo wa elimu uliopo. Tunawakashifu na kuwadharau ndugu zetu pindi wanapokuwa wamefanya mambo makubwa kuzidi elimu zao.

Tunashusha thamani vya kwetu kwa kutumia muda mwingi kulinganisha na kutafuta kasoro badala ya kuunga mkono vya kwetu ili vifike mbali. Tunataka vyetu viwe kama vyao na kujisahau kwamba sisi ndio tunaanza pindi kunapoibuka uvumbuzi mpya wa kiafrika

Tunaamini katika kucheleweshwa na kudumazwa tukiamini kwamba tunapikwa kumbe tunavundikwa ili tuchache na tuoze kabisa.

Hatuamini kwamba sisi ni zaidi ya mfumo, hatuoni namna akili zetu zilivyo kuu kuliko ukuu wa vyuo tunavyong'ang'ania tukasome. Hatutaki kuutumia upana wa utambuzi wetu. Tunalewa kupongezwa kwa kuveshwa majoho na kutunukiwa vyeti tu. Tunaona sawa kuingiza hasara kubwa ya muda na kupoteza pesa pindi tunapoitwa wasomi halafu elimu zetu hazitupeleki popote pindi tukikosa kazi. Hatuoni tija ya kufanya mabadiliko zaidi tunaendelea kuvipotosha vizazi.

Ni lazima tuamini kwamba tutabaki na fikra zetu yakinifu hata kama tusipofikia hatua ya kwenda kutamatishia masomo yetu nje ya nchi.

Hatutaki kuachana na imani za kwenye makaratasi ili tufanye mapinduzi, tumekubali kubaki walalamikaji na wanyonge na mwisho wa siku tunamalizwa na dhiki kwa kumakinika kwenye majuto.

Hatuamini nje ya dini ndio maana hatuishi kuikumbatia hofu, hatutaki kuhoji asili yetu ndani ya maandiko imeandikwa na kusifiwa wapi. Hatutaki kuutumia uthabiti wa imani zetu binafsi pasi na kivuli cha dini kuamini kwamba Mungu ni wa wote na tukisema naye atatusikia. Tunauishi ubaguzi na kupeana majina, hawa wanawaita wale makafiri, wale wanawaita hawa watu wa mataifa. Tunasahau utumwa wetu ndani ya dini kwa kujiona ni watakatifu, tunawadharau ndugu zetu badala ya kuwasaidia ili wasiendelee kupotea.

Tumejazwa chuki na kupokwa utukufu, tunasujudia majengo na watu badala ya kuisujudia kweli, haki na uzima.

hatuamini nje ya misimamo yetu binafsi, hatutaki kwenda kaskazini kunakotufaa badala yake tunalifuata shimo kwasababu ya kupenda kuamuliwa na kuongozwa.

Tunazika fikra zetu na kuwakatisha tamaa ndugu zetu kwa uthubutu wanaoufanya kwa ajili ya ustawi wa bara la Afrika.

"Hatutafika popote, ikiwa hatutakubali kuanzia popote."